Document ID: 32009R0318

32009R0318
L 100/8
SLUŽBENI LIST EUROPSKE UNIJE
17.04.2009.
UREDBA KOMISIJE (EZ) br. 318/2009
od 17. travnja 2009.
o izmjeni Uredbe (EZ) br. 1914/2006 o utvrđivanju detaljnih pravila za primjenu Uredbe Vijeća (EZ) br. 1405/2006 o utvrđivanju posebnih mjera za poljoprivredu u korist manjih egejskih otoka
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1405/2006 od 18. rujna 2006. o utvrđivanju posebnih mjera za poljoprivredu u korist manjih egejskih otoka te o izmjeni Uredbe (EZ) br. 1782/2003 (1), a posebno njezin članak 14.,
budući da:
(1)
Iskustvo stečeno u primjeni članka 34. Uredbe Komisije (EZ) br. 1914/2006 (2) ukazuje da bi trebalo pobliže odrediti postupke koji su tim člankom predviđeni za izmjene programa. Trebalo bi odrediti raniji krajnji rok za dostavu godišnjih zahtjeva za izmjenama programa kako bi se spriječilo prekasno donošenje odluka o odobrenju. Zbog proračunskih pravila, odobrene izmjene moraju se provoditi od 1. siječnja godine koja slijedi nakon podnošenja zahtjeva za izmjenama. Osim toga, treba preciznije odrediti neka pravila o manjim izmjenama o kojima Komisiju treba samo informativno obavijestiti.
(2)
Uredbu (EZ) br. 1914/2006 trebalo bi stoga na odgovarajući način izmijeniti.
(3)
Mjere predviđene u ovoj Uredbi u skladu su s mišljenjem Upravnog odbora za izravna plaćanja,
DONIJELA JE OVU UREDBU:
Članak 1.
Članak 34. Uredbe (EZ) br. 1914/2006 zamjenjuje se sljedećim:
„Članak 34.
Izmjene programa
1. Izmjene programa odobrenog u skladu s člankom 13. stavkom 2. Uredbe (EZ) br. 1405/2006 moraju se dostaviti Komisiji na odobrenje i moraju biti na valjan način obrazložene, pri čemu se naročito moraju dostaviti sljedeće informacije:
(a)
razlozi i mogući problemi u provedbi koji opravdavaju izmjene programa;
(b)
očekivani učinci izmjena;
(c)
posljedice na financiranje i kontrolu obveza.
Osim u slučajevima više sile ili iznimnih okolnosti, Grčka dostavlja zahtjeve za izmjenama programa samo jednom u kalendarskoj godini i samo jednom za pojedini program. Zahtjeve za izmjenama Komisija mora primiti najkasnije 1. kolovoza svake godine.
Ako Komisija nema prigovora na predložene izmjene, Grčka će ih primjenjivati od 1. siječnja godine koja slijedi nakon godine u kojoj je podnesen zahtjev za izmjenama.
Te se izmjene mogu početi primjenjivati i ranije ako Komisija pismenim putem potvrdi Grčkoj prije datuma iz trećeg podstavka da su predložene izmjene u skladu s propisima Zajednice.
Ako predložene izmjene nisu u skladu s propisima Zajednice, Komisija o tome obavješćuje Grčku i te se izmjene neće primjenjivati sve dok Komisija ne primi izmjene za koje se može potvrditi da su u skladu s propisima Zajednice.
2. Odstupajući od stavka 1., Komisija će za sljedeće izmjene ocijeniti prijedloge Grčke te odlučiti o njihovu odobravanju najkasnije u roku od četiri mjeseca od njihovog podnošenja u skladu s postupkom iz članka 13. stavka 2. Uredbe (EZ) br. 1405/2006:
(a)
uvođenje novih mjera, aktivnosti, proizvoda ili sustava potpore u program; i
(b)
povećanje jediničnog iznosa potpore koja je već odobrena za pojedinu postojeću mjeru, aktivnost, proizvod ili sustav potpore za više od 50 % iznosa koji se primjenjuje u trenutku podnošenja zahtjeva za izmjenama.
Tako odobrene izmjene primjenjuju se od 1. siječnja godine koja slijedi nakon godine u kojoj su predložene.
3. Grčkoj se dopušta obavljanje sljedećih izmjena bez primjene postupka iz stavka 1., pod uvjetom da se te izmjene prijave Komisiji:
(a)
u slučaju procjene potreba za opskrbom, promjene količina proizvoda obuhvaćenih sustav opskrbe te, sukladno tomu, ukupnog iznosa potpore dodijeljenje za svaku liniju proizvoda; i
(b)
u slučaju potpore lokalnoj proizvodnji, promjene kojima se visina financijskih sredstava dodijeljenih za svaku pojedinu mjeru povećava ili smanjuje za najviše 20 %; i
(c)
izmjene koje proizlaze iz promjene oznaka i opisa utvrđenih Uredbom Vijeća (EEZ) br. 2658/87 (3) koji se koriste za identificiranje proizvoda za koje je odobrena potpora, pod uvjetom da te promjene ne povlače za sobom i promjenu samih proizvoda.
Izmjene iz podstavka 1. mogu se početi primjenjivati tek od datuma na koji ih primi Komisija. One moraju biti na valjan način obrazložene i opravdane i mogu se provesti samo jednom godišnje, osim u u slučaju:
(a)
više sile ili iznimnih okolnosti;
(b)
promjene količina proizvoda obuhvaćenih sustavom opskrbe;
(c)
promjene statističke nomenklature i oznaka Zajedničke carinske tarife u skladu s Uredbom (EEZ) br. 2658/87;
(d)
proračunskih transfera unutar mjera potpore proizvodnje. Ove se izmjene moraju prijaviti najkasnije 30. travnja godine koja slijedi nakon kalendarske godine na koju se odnosi izmijenjena dodjela financijskih sredstava.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. travnja 2009.

Labels: 19
3
6
18
15